Prima Doamnă a Statelor Unite, Jill Biden, a primit-o călduros la Casa Albă pe soţia preşedintelui României, Carmen Iohannis, aflată la Washington împreună cu şeful statului.
''Carmen, a fost minunat să te avem la Casa Albă după ce m-ai primit cu drag în România acum doi ani. Nu voi uita niciodată modul în care tu şi poporul român v-aţi deschis braţele pentru refugiaţii care plecau din Ucraina. A fost, şi încă este, o adevărată sursă de inspiraţie'', a scris Jill Biden joi pe pagina sa de Facebook. Ea a însoţit textul cu o fotografie în care apare alături de Carmen Iohannis, la Casa Albă, ambele stând în picioare, şi o alta din timpul vizitei sale în România în luna mai 2022.
În acea fotografie, cele două prime doamne se află într-o sală de clasă la o şcoală din Bucureşti, aşezate pe scaune şi ţinându-se de mână.